<classify> SERIKALI imeanza kushughulikia mgogoro wa vyama vya ushirika na wawekezaji wa mazao ya kahawa na parachichi wilayani Hai Mkoa wa Kilimanjaro na kuahidi mazingira sawa yatakayonufaisha pande zote, ikiwemo ulipaji kodi.Kikao kilichokutanisha pande zote kimefanyika wilayani hapa kuhakikisha vyama vya ushirika, wawekezaji, Mamlaka ya Mapato TRA, Kituo cha Uwekezaji TIC, Wilaya ya Hai na serikali wanaondoa misuguano isiyo ya lazima.Kikao kimefanyika chini ya uenyekiti wa Waziri wa Fedha na Mipango, Dk Philip Mpango na Waziri wa Nchi, Ofisi ya Waziri Mkuu anayeshughulikia Uwekezaji, Angella Kairuki.Dk Mpango alisema kukutana kwao ni matokeo ya barua ya wawekezaji kwenda kwa Rais John Magufuli iliyokuwa na hoja sita ambazo baadhi zililalamikia mazingira ya uwekezaji wilayani humo.Alisema serikali inahitaji wawekezaji wakubwa na wadogo hususani katika kuchangamkia fursa za uzalishaji wa zao la parachichi ambalo lina soko la uhakika nje ya nchi.Katika kikao hicho, serikali inafuatilia msuguano uliopo baina ya wawekezaji Kampuni ya Tuddle na ule wa Kuza Africa ili kuona nini kinaweza kufanyika kuhakikisha kila upande unapata haki yake.Tumesikiliza pande zote za wawekezaji na wananchi kupata ufumbuzi, mwekezaji wa kwanza aliondoka alipokuja mwingine anataka kununua mashamba, hatuwezi kuingilia kwani analipa madeni ya Tuddle pamoja na kutumia miundombinu ya shamba, alisema.Kairuki alisema vyama vinne vya ushirika viliingia mkataba na Kampuni ya Tuddle, baadaye Kuza Africa na kuleta mgogoro na sasa serikali inavielewesha vyama hivyo ni kampuni gani wanapaswa kufanya nao kazi.Pia alisema serikali inaangalia pia kama michakato yote ilikuwa sahihi ili vyama na wawekezaji wapate haki huku serikali ikikusanya mapato yake.Mkuu wa Mkoa wa Kilimanjaro, Dk Anna Mghwira alisema wamekutana kutatua mgogoro huo wa shamba la kahawa na kumebaini mwekezaji wa awali anapaswa kurejea ili kumaliza migogoro iliyopo.Hata hivyo, alisema watamtumia Mwanasheria Mkuu wa Serikali ili awashauri nini cha kufanya kwa mujibu wa sheria kwani kwa sasa uzalishaji unafanyika nusu ya malengo.Awali, Mkurugezi Mtendaji wa TIC, Geoffrey Mwambe alisema wamejitahidi kujua tatizo la msingi ni lipi na mmiliki wa kwanza Tuddle hakuwa na nia ya kuendeleza uwekezaji huo.Mwambe alisema walitoa hamasa kwa wananchi kutumia fursa ya kilimo cha kisasa kama chanzo cha ajira ili kupata walipa kodi wengi na chanzo cha malighafi.Mmoja wa wawekezaji, Rob Clowes alisema anamshukuru Rais Magufuli kwani ameona changamoto hiyo na kuifanyia kazi na imani yao ni kuona utatuzi utapatikana mara moja.Shamba la Kibo and Kikafu Estate linamilikiwa na vyama vinne vya ushirika ambavyo ni Modiwa Amcos, Masama Ruwa Amcos, Songira Amcos na Masama Sawe Amcos ambavyo vinajulikana kama Morososangi.  <topic>: KITAIFA 